Renault 4 får kæmpe soltag – og prisen er overraskende skarp

Renault forsøger nu at gøre den nye 4 E-Tech Electric endnu mere fristende for danske bilkøbere. Og det gør franskmændene med noget, der normalt hurtigt sender prisen i vejret: et stort elektrisk stoftag. Her lyder merprisen nemlig på bare 10.000 kroner.

Det store stoftag er ikke kun en ny gimmick. Det er også et nik til den originale Renault 4, som allerede for årtier siden fandtes i åbne og stofbeklædte versioner.

Det nye tag måler hele 92 centimeter i længden og 80 centimeter i bredden, og det giver Renault 4 en detalje, som kan få bilen til at skille sig yderligere ud i en klasse, hvor mange elbiler ellers ligner hinanden lidt for meget.

En elbil med mere sommer i sig

Renault kalder løsningen Plein Sud. Navnet peger mod sol, varme og åbne himmelstrøg, og idéen er da også enkel: Du skal kunne rulle taget tilbage og få en mere fri og luftig oplevelse bag rattet. I et marked, hvor rækkevidde, opladning og skærme fylder næsten alt, forsøger Renault her at sælge noget mere følelsesbetonet: oplevelsen. Noget, de gjorde med stor succes med Renault 5 E-Tech.

Renault lover solgaranti for 10.000 kroner.

Ifølge Renault er bilen fra begyndelsen udviklet med stoftaget i tankerne. Derfor virker løsningen heller ikke som en sen eftertanke.

Med stoftaget ændrer bilen også udtryk. Tagbøjlerne fra versionen med fast tag forsvinder, og antennen er i stedet integreret i bagruden. Resultatet er et renere og mere særligt design, som passer godt til Renault 4’s retro-inspirerede stil.

Renault oplyser samtidig, at stoftaget er udviklet i samarbejde med Webasto og Haartz med fokus på lav vægt og god støjdæmpning. Taget kan åbnes i flere trin og betjenes både med nøgle, en knap ved bakspejlet eller via bilens stemmestyring.

Stoftaget kan vælges til Techno og Iconic-versionerne med 52 kWh-batteri. Priserne bliver henholdsvis 244.990 kroner og 254.990 kroner.

Renault 4 E-Tech Electric er i forvejen en bil, der lever højt på design, nostalgi og charme. Med det store elektriske stoftag får den nu endnu mere personlighed. Og måske vigtigst af alt: Renault har ramt en pris, hvor det ikke bare er en gimmick til de få. Det er udstyr, som mange reelt vil kunne overveje.

Renault 4 får kæmpe soltag – og prisen er overraskende skarp